
KÜLÜGYMINISZTÉRIUM

PÁLYÁZATI FELHÍVÁS
vezérigazgatói munkakör betöltésére

A Külügyminisztérium, mint a Hungary Helps Ügynökség Nonprofit Zártkörűen Működő Részvénytársaság (a továbbiakban: Társaság) feletti tulajdonosi jogok gyakorlója pályázatot hirdet a Társaság vezérigazgatói feladatainak ellátására. 

A Hungary Helps Programot a Külügyminisztérium koordinálja, a szakmai megvalósítást pedig a Társaság végzi. A Társaság a Külügyminisztérium irányítása alatt közreműködik Magyarország nemzetközi humanitárius segítségnyújtási és fejlesztési politikájának végrehajtásában. 

A tulajdonosi joggyakorló olyan elsőszámú vezetőt kíván kiválasztani, aki szakmai felkészültségével, vezetői tapasztalatával biztosítani tudja a Társaság közfeladatainak magasszínvonalon történő ellátását, és a tulajdonosi joggyakorló által meghatározott célok és feladatok teljeskörű végrehajtását.

A munkakör betöltésére vonatkozó lényeges információk:

· a jogviszony jellege: határozatlan idejű, vezető állású munkaviszony; 
· a munkaviszony várható kezdő időpontja: 2026. 10. 15. napja;
· a munkavégzés helye: elsősorban Budapest és a tulajdonosi joggyakorló által meghatározottak szerint;
· bérezés és juttatások: megegyezés szerint, valamint a Társaság mindenkor hatályos javadalmazási szabályzata alapján.  

Pályázati feltételek: 

· magyar állampolgárság;  
· cselekvőképesség; 
· büntetlen előélet, a pályázó nem állhat vezető tisztségviselői megbízást kizáró ok hatálya alatt; 
· tárgyalóképes nyelvtudás angol nyelvből;
· végzettség: legalább egyetemi vagy mesterfokozatú diploma;
· szakmai tapasztalat elvárás: legalább 10 év releváns szakmai gyakorlat, melyből legalább 5 év vezetői tapasztalat a 2004. évi XXXIV. törvény szerinti „középvállalkozás” méretű szervezetnél; 



A pályázat elbírálásánál előnyt jelent:

· érvényes kockázatmentes nemzetbiztonsági szakvélemény;
· további (különösen: francia, spanyol, német) és speciális nyelvtudás (különösen: ukrán, arab, szerb, horvát); 
· állami vagy önkormányzati tulajdonú (köztulajdonban álló) gazdasági társaság vezetésében szerzett tapasztalat; 
· nonprofit gazdasági társaság irányításában szerzett gyakorlat;
· közhasznú vagy civil szervezet irányításában szerzett tapasztalat; 
· államháztartási és támogatási rendszerek ismerete; 
· humanitárius vagy segélyezési programokban szerzett tapasztalat.

A pályázat részeként benyújtandó dokumentumok:

· részletes szakmai önéletrajz; 
· motivációs levél; 
· a végzettséget igazoló okiratok másolata; 
· három hónapnál nem régebbi hatósági erkölcsi bizonyítvány vagy annak megkérését igazoló dokumentum. 

A pályázatokat a tulajdonosi joggyakorló értékeli. A kiválasztási eljárás során értékelésre kerülnek a benyújtott pályázati dokumentumok, valamint a kiválasztott pályázók személyes meghallgatásra kerülnek. A munkakör ellátásához a nemzetbiztonsági szolgálatokról szóló 1995. évi CXXV. törvény szerinti érvényes biztonsági szakvélemény szükséges, így a kiválasztott pályázónak hozzá kell járulnia nemzetbiztonsági eljárás lefolytatásához.

A pályázó a pályázatát elektronikus úton, a palyazat@mfa.gov.hu elektronikus levelezési címre nyújthatja be. Az elektronikus levél tárgyában kérjük feltüntetni: „HHÜ - pályázat – vezérigazgatói munkakör.” 

A pályázat benyújtásának határideje: 2026. szeptember 15. napja

